In morte de Anna Maria

Ti ses morta, o pizzinna,
cando pius sentiasa s’ardore
de crescher’e vivire.
Comente giovana linna
ch’in beranu cuminzat a oghire
e bogat unu fiore
in dogn’ogu, e iscoppit unu fruttu
in dogni foza.
Su matessi s’amore
a tie ti poniat santa oza
de vivere e d’amare;
ti poniat in coro unu disizu
de vivere e gosare.
Parias unu lizu,
de cuddos lizos biancos solitarios
chi naschen a sos bentos
de primu eranu
a s’umbra de sos buscos chentenarios.

E tue de una razza
rustiga, prepotente e poderosa,
abile pro sa cazza
e avesada a sa fura,
bessida fisti bona e amorosa
e chei su nie pura.
Totta t’istimaiat custa zente.
E subra s’odiu antigu
de ogni tuo parente,
subra tristas istorias de morte,
tue cun cor’amigu
cun bucca surridente,
parias sa noedda nostra sorte.
E inveces ses morta tra piantos
de custa idd’intera,
sutta sa violera
d’unu male crudele, ispiedadu.
Dimandan tottu cantos
e non bi crên ancora
chi tue sies morta, Anna Maria,
sa gentile aurora
de custa dolorosa idda mia.